เยือนกรีซกับ KTC
วันนี้ขอเขียนเรื่องเบาๆ ที่ไม่เกี่ยวกับหุ้นมากนัก
5 ต.ค. 2560

ลูบคมตลาดทุน : ธนะชัย ณ นคร
วันนี้ขอเขียนเรื่องเบาๆ ที่ไม่เกี่ยวกับหุ้นมากนัก
สัปดาห์ก่อนหน้านี้ มีโอกาสไปประเทศกรีซ กับ บมจ.บัตรกรุงไทย หรือ KTC
คณะผู้บริหารของเคทีซีที่ไปกันน่าจะครบทุกคน นำโดย “ระเฑียร ศรีมงคล” ประธานเจ้าหน้าที่บริหาร
รายละเอียดเกี่ยวกับข่าวเคทีซี น่าจะรับทราบกันไปแล้ว
เคทีซียังคงยืนยันเป้ากำไรปีนี้จะเติบโตมาต่ำกว่า 10%
ส่วนปีหน้าค่อยมาว่ากันอีกที
แต่เห็นว่าเขาหาช่องสร้างรายได้เพิ่ม หรือมารองรับกับมาตรการของ ธปท.เอาไว้แล้ว
ประเทศกรีซในวันนี้ ด้านเศรษฐกิจเห็นว่าดีขึ้น
บรรยากาศการเดินประท้วงรัฐบาลในช่วงวิกฤตเศรษฐกิจ ไม่มีให้เห็นแล้ว
ในขณะนั้น ว่ากันว่า ประชาชนของกรีซมีคนตกงานราวๆ 25%
ส่วนตอนนี้ลงมาเหลือหลักเดียว
แม้ว่าปัญหาต่างๆ ยังไม่สามารถแก้ไขได้แบบสะเด็ดน้ำ
ทว่าภาพรวมด้านเศรษฐกิจเริ่มกระเตื้อง คนจับจ่ายใช้สอยเพิ่ม และผู้ประกอบการร้านค้าต่างๆ ก็ขายสินค้ากันได้มากขึ้น
กรีซกำลังรอมาตรการให้ความช่วยเหลือกรีซรอบใหม่จะได้ข้อสรุปในอีกไม่เกิน 1 ปี
ถือเป็นความสำเร็จของรัฐบาลกรีซ และประชาชนชาวกรีซ รวมทั้งประเทศในกลุ่มยูโรโซนทั้งหมด
ฟิทช์ เรทติ้งส์ ได้ปรับเพิ่มอันดับความน่าเชื่อถือของกรีซขึ้นสู่ระดับ B- จากระดับ CCC โดยระบุว่า ความเสี่ยงด้านการเมืองของกรีซเริ่มลดน้อยลง และผลิตภัณฑ์มวลรวมภายในประเทศ (GDP) ของกรีซมีการขยายตัวดีขึ้น
กรีซนั้นมีรายได้หลักจากบริการเดินเรือ และการท่องเที่ยวเป็นหลัก
สนามบินเอเลฟต์เทริออส เวนิเซลอส (ATH) หรือสนามบินนานาชาติกรุงเอเธนส์ ที่อยู่ห่างจากเอเธนส์ไปราวๆ 33 กิโลเมตร จึงสามารถรองรับนักท่องเที่ยวได้ราวๆ 20 ล้านคนต่อปี
ช่วงที่เดินทางไปอากาศกำลังดีครับ 15 – 25 องศา
ถือเป็นช่วงไฮซีซั่นของกรีซ
อากาศไม่หนาวมาก หรือร้อนจนเกินไป
ว่ากันว่าแหล่งท่องเที่ยวในกรีซนั้น มีจำนวนมาก และมีความสวยงามด้านอารยธรรม และธรรมชาติ
แต่ที่ผมเดินทางไปจะเป็นไฮไลต์ของกรีซ เช่น เมืองโบราณเดลฟี ที่เป็นเมืองมรดกโลก เป็นแหล่งโบราณคดีที่ยิ่งใหญ่มาก
แต่ระหว่างทางได้แวะถ่ายภาพวิวบ้านเรือนน่ารักๆ ที่สร้างบนเชิงเขาพาร์นาสซอส
ใครที่ชอบดูหนังเกาหลี น่าจะรู้จักดี
เห็นว่ามีอยู่เรื่องหนึ่ง ชื่ออะไรผมจำไม่ได้ เขามาถ่ายทำกันที่นี่ จนที่เป็นที่รู้จักของแฟนคลับหนังเกาหลี
นอกจากนั้นยังมีสะพานคอรินธ์ ที่เป็นคลองลัดสายประวัติศาสตร์ ขุดโดยมนุษย์นี่แหละ เพื่อเป็นทางเชื่อมระหว่างทะเลไอโอเนียนกับทะเลอิเจียน
แต่ที่ชอบมากสุด คือ “เกาะไฮดรา”
เพราะที่นี่จะมีบ้านสวยๆ ปลูกลดหลั่นกันตามไหล่เขา สวยดีครับ อากาศดีมากๆ ด้วย
ต่อจากนั้นจึงเดินทางข้ากรุงเอเธนส์ เพื่อไปแหล่งท่องเที่ยวที่เป็นไฮไลต์อีกแห่งคือ โบราณสถานอะโครโพลิส ที่จะเห็นวิวเมืองของกรุงเอเธนส์ทั้งหมด
ดูยิ่งใหญ่ดีครับ
และที่นี่ก็เป็นต้นแบบของสถาปัตยกรรม สถานที่สำคัญต่างๆ ทั่วโลก
ไม่เว้นแม้แต่บ้านจัดสรรที่มักจะนำมาเป็นจุดขาย เช่น สไตล์กรีกโรมัน อะไรนั่นแหละ
รวมถึงแฟชั่นการแต่งกายด้วย
เส้นทางคมนาคมระหว่างเมืองหลักของกรีซ ถือว่าอยู่ในระดับที่ดี มีเส้นทางไฮเวย์เชื่อมระหว่างเมืองเกือบโดยตลอด
ส่วนในกรุงเทเอเธนส์มีทั้งรถไฟฟ้าใต้ดิน รถรางไฟฟ้า ฯลฯ
บ้านเมืองโดยรวมถือว่าสะอาด และดูเป็นระเบียบ
แหล่งท่องเที่ยวต่างๆ มีนักท่องเที่ยวต่างชาติค่อนข้างมาก ส่วนใหญ่จะเป็นชาวยุโรปด้วยกันเอง และมีจากประเทศจีนมาบ้าง แต่ไม่มากนัก
มีผลผลิตทางการเกษตรของกรีซที่ชื่อชื่อมากนั่นคือ “มะกอก”
รูปร่างก็เหมือนมะกอกของไทยครับ
ดังนั้น สินค้า เช่น สบู่น้ำมันมะกอก ถือว่าเป็นของขึ้นชื่อของกรีซ รวมถึงผลิตภัณฑ์ต่างๆ มักจะมีส่วนผสมของน้ำมันมะกอก หรือมะกอกอยู่ด้วย
ค่าครองชีพโดยทั่วไปก็เป็นมาตรฐานยุโรป เพราะเขาใช้เงินยูโร
กาแฟ 1 แก้ว อยู่ราวๆ 2-3 ยูโร คิดเป็นเงินไทยตกประมาณ 80-120 บาท
ร้านค้าส่วนใหญ่ในกรุงเอเธนส์จะรับบัตรเครดิต
ช่วงนี้ตลาดหุ้นไทยกำลังเป็นขาขึ้น
นักลงทุนที่มีกำไร แบ่งเงินออกจากพอร์ตไปเที่ยว ไปพักผ่อนบ้างก็ดีนะ